Kommissionens afgørelse

af 26. juli 2001

om godtagelse af tilsagn afgivet i forbindelse med antidumpingproceduren vedrørende importen af tovværk og kabler af jern og stål med oprindelse i Den Tjekkiske Republik, Republikken Korea, Malaysia, Rusland, Thailand og Tyrkiet og om afslutning af proceduren vedrørende importen af varer med oprindelse i Republikken Korea og Malaysia

(meddelt under nummer K(2001) 2351)

(2001/602/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2), særlig artikel 8 og 9,

efter høring af det rådgivende udvalg, og

ud fra følgende betragtninger:

A. PROCEDURE

(1) Kommissionen indførte ved forordning (EF) nr. 230/2001(3) en midlertidig antidumpingtold på importen af tovværk og kabler af jern og stål (i det følgende benævnt "stålwirer") med oprindelse i Den Tjekkiske Republik (i det følgende benævnt "Tjekkiet"), Rusland, Thailand og Tyrkiet og godtog tilsagn fra visse eksporterende producenter i Tjekkiet og Tyrkiet.

(2) Der blev ikke indført midlertidige foranstaltninger for importen af varer fra Republikken Korea (i det følgende benævnt "Sydkorea") og Malaysia, da de dumpingmargener, der konstateredes for disse to lande, lå under den i artikel 9, stk. 3, i forordning (EF) nr. 384/96 (i det følgende benævnt "grundforordningen") omhandlede tærskel på 2 %.

(3) Efter indførelsen af midlertidige antidumpingforanstaltninger fortsatte Kommissionen sin undersøgelse af spørgsmålet om dumping, skade og Fællesskabets interesser. De endelige resultater og konklusioner af undersøgelsen er angivet i Rådets forordning (EF) nr. 1601/2001(4) om indførelse af en endelig dumpingtold på importen af tovværk og kabler med oprindelse i Den Tjekkiske Republik, Rusland og Thailand og Tyrkiet og om endelig opkrævning af den midlertidige antidumpingtold.

(4) Undersøgelsen bekræftede de foreløbige resultater angående skadelig dumping i forbindelse med importen af varer med oprindelse i Tjekkiet, Rusland, Thailand og Tyrkiet. Det blev også bekræftet, at dumpingmargenerne for importen af varer med oprindelse i Sydkorea og Malaysia var ubetydelige (de minimis).

B. TILSAGN

(5) Efter indførelsen af midlertidige antidumpingforanstaltninger afgav de samarbejdsvillige eksporterende producenter i Rusland og Thailand tilsagn i overensstemmelse med artikel 8, stk. 1, i grundforordningen.

(6) Ifølge disse tilsagn har de pågældende producenter tilbudt at sælge den pågældende vare til eller over en pris, der fjerner de skadelige virkninger af dumping.

(7) Kommissionen finder, at de tilsagn, der er afgivet af de eksporterende producenter, kan godtages, da de fjerner de skadelige virkninger af dumping. Selskaberne vil også give Kommissionen regelmæssige og detaljerede oplysninger om deres eksport til Fællesskabet, således at Kommissionen kan overvåge tilsagnene effektivt. Desuden betyder varens karakter, selskabernes struktur og deres salgsmønstre, at risikoen for omgåelse af tilsagnene også er meget begrænset.

(8) For yderligere at gøre det muligt for Kommissionen effektivt at overvåge, om selskaberne overholder deres tilsagn, når der fremlægges en anmodning om overgang til fri omsætning for de relevante toldmyndigheder, er fritagelsen for tolden betinget af, at der fremlægges en handelsfaktura, der er udstedt af den eksporterende producent, hvis tilsagn er godtaget, og som mindst indeholder de oplysninger, der er anført i bilaget til forordning (EF) nr. 1601/2001. Disse oplysninger er også nødvendige, for at toldmyndighederne med en tilstrækkelig grad af nøjagtighed kan afgøre, om forsendelserne svarer til handelsdokumenterne. Hvis der ikke fremlægges en sådan faktura, eller hvis den ikke svarer til den vare, der frembydes for toldmyndighederne, skal antidumpingtolden betales med den relevante sats.

(9) Hvis tilsagnene misligholdes, trækkes tilbage eller formodes misligholdt, kan der indføres en antidumpingtold i henhold til artikel 8, stk. 9 og 10, i grundforordningen.

(10) Det rådgivende udvalg blev hørt, og der blev ikke gjort indsigelse mod godtagelsen af de afgivne tilsagn.

C. AFSLUTNING AF PROCEDUREN

(11) På baggrund af undersøgelsesresultaterne vedrørende Sydkorea og Malaysia, og da de konstaterede dumpingmargener var ubetydelige (de minimis), afsluttes proceduren, uden at der indføres antidumpingforanstaltninger vedrørende import af den pågældende vare med oprindelse i Sydkorea og Malaysia -

TRUFFET FØLGENDE AFGØRELSE:

Artikel 1

De tilsagn, der er afgivet af de nedenfor anførte selskaber i forbindelse med antidumpingproceduren vedrørende importen af tovværk og kabler af jern og stål med oprindelse i Tjekkiet, Sydkorea, Malaysia, Rusland, Thailand og Tyrkiet, godtages.

>TABELPOSITION>

Artikel 2

Proceduren vedrørende importen af visse tovværk og kabler af jern og stål med oprindelse i Sydkorea og Malaysia afsluttes.

Artikel 3

Denne afgørelse træder i kraft dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 26. juli 2001.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 34 af 3.2.2001, s. 4.

(4) Se side 1 i denne Tidende.